Αναίρεση που άσκησαν στις 24 Φεβρουαρίου 2017 οι Koninklijke Philips NV και Philips France κατά της αποφάσεως που εξέδωσε το Γενικό Δικαστήριο (πέμπτο τμήμα) στις 15 Δεκεμβρίου 2016 στην υπόθεση T-762/14: Koninklijke Philips NV και Philips France κατά Επιτροπής
(Υπόθεση C-98/17 P)
Γλώσσα διαδικασίας: η αγγλική
Διάδικοι
Αναιρεσείουσες: Koninklijke Philips NV, Philips France (εκπρόσωποι: J. K. de Pree, advocaat, T. M. Snoep, advocaat, A. M. ter Haar, advocaat)
Αντίδικος κατ’ αναίρεση: Ευρωπαϊκή Επιτροπή
Αιτήματα
Οι αναιρεσείουσες ζητούν από το Δικαστήριο:
να αναιρέσει την αναιρεσιβαλλόμενη απόφαση·
να ακυρώσει την προσβαλλόμενη απόφαση στο μέτρο που αφορά τις Koninklijke Philips NV και Philips France· και/ή
να ακυρώσει ή να μειώσει τα πρόστιμα που επιβλήθηκαν στις Koninklijke Philips NV και Philips France· και
να καταδικάσει την Επιτροπή στα δικαστικά έξοδα αμφοτέρων των βαθμών δικαιοδοσίας.
Λόγοι αναιρέσεως και κύρια επιχειρήματα
Προς στήριξη της αιτήσεως αναιρέσεως, οι αναιρεσείουσες προβάλλουν τους εξής λόγους αναιρέσεως και κύρια επιχειρήματα:
Το Γενικό Δικαστήριο υπέπεσε σε πλάνη περί το δίκαιο καθόσον εφάρμοσε εσφαλμένο νομικό κριτήριο διαπιστώνοντας περιορισμό του ανταγωνισμού εξ αντικειμένου.
Διαπιστώνοντας περιορισμό του ανταγωνισμού εξ αντικειμένου, το Γενικό Δικαστήριο υπέπεσε σε πλάνη περί το δίκαιο καθόσον υπερέβη την πλήρη δικαιοδοσία του.
Διαπιστώνοντας περιορισμό του ανταγωνισμού εξ αντικειμένου, το Γενικό Δικαστήριο υπέπεσε σε πλάνη περί το δίκαιο καθόσον παρέβη την υποχρέωση αιτιολογήσεως που υπέχει.
Το Γενικό Δικαστήριο εκτίμησε σαφώς και προδήλως εσφαλμένα τα υφιστάμενα στοιχεία της δικογραφίας, με αποτέλεσμα την παραμόρφωση του περιεχομένου τους, καθόσον έκρινε ότι το προβαλλόμενο κοινό αντικείμενο στηρίζεται σε άλλα αποδεικτικά στοιχεία.
Το Γενικό Δικαστήριο υπέπεσε σε πλάνη περί το δίκαιο καθόσον εφάρμοσε εσφαλμένο νομικό κριτήριο και παραμόρφωσε τα αποδεικτικά στοιχεία κρίνοντας ότι η Philips έλαβε μέρος σε ενιαία και διαρκή παράβαση στο σύνολό της και, ως εκ τούτου, θα μπορούσε να θεωρηθεί υπεύθυνη για αυτήν.
Το Γενικό Δικαστήριο υπέπεσε σε πλάνη περί το δίκαιο καθόσον εφάρμοσε εσφαλμένα την αρχή της αναλογικότητας και δεν άσκησε την πλήρη δικαιοδοσία του απορρίπτοντας το επιχείρημα της Philips ότι ο συντελεστής σοβαρότητας που εφαρμόστηκε ήταν δυσανάλογος προς την παράβαση και τον ρόλο της Philips σε αυτήν.
____________